
PA_NonLegDec

MIŠLJENJE
Odbor za zapošljavanje i socijalna pitanja poziva Odbor za proračunski nadzor da kao nadležni odbor u prijedlog rezolucije koji će usvojiti uvrsti sljedeće:
<RepeatBlock-Dec>
–	uzimajući u obzir godišnje izvješće Revizorskog suda o izvršenju proračuna za financijsku godinu 2024. s odgovorima institucija i tematska izvješća Revizorskog suda;
1.	pozdravlja pozitivno mišljenje Europskog revizorskog suda u kojem je iznesen zaključak da konsolidirana računovodstvena dokumentacija EU-a za 2024. u svim značajnim aspektima vjerno prikazuje financijsko stanje Unije na kraju te godine;
2.	konstatira da su ukupne nepodmirene obveze na kraju 2024. iznosile 507,4 milijarde EUR, uključujući instrument NextGenerationEU (NGEU), što je manje od rekordnog iznosa od 543 milijarde EUR iz 2023., te konstatira da je taj iznos za 33,5 milijardi EUR viši nego što je Komisija procijenila u lipnju 2024.;
3.	primjećuje da je procijenjena stopa pogreške koju je Revizorski sud iznio za naslov 2. VFO-a „Kohezija, otpornost i vrijednosti” 2024. pala na 5,7 % (2023.: 9,3 %), ali i dalje prelazi prag značajnosti od 2 %, zbog čega je Revizorski sud izdao negativno mišljenje o zakonitosti i pravilnosti proračunskih rashoda; napominje da je potrošnja u okviru tog naslova i dalje visokorizična zbog toga što se po naravi temelji na nadoknadi troškova i što ima složena pravila te da su glavne vrste kvantificiranih pogrešaka bili neprihvatljivi troškovi i projekti, nepravilnosti u postupcima javne nabave te nedostatak ključne popratne dokumentacije; poziva na ulaganje većih napora kako bi se smanjila stopa pogreške, posebno za novo razdoblje financiranja, te prima na znanje opažanje Revizorskog suda da složenost načina isplate sredstava utječe na rizik od pogreške;
4.	izražava duboko žaljenje zbog toga što Komisija predviđa da će se u okviru fondova kohezijske politike u razdoblju 2025. – 2027. opozvati sredstva u iznosu od 2,7 milijardi EUR, što je gotovo sedam puta više nego što je predviđeno 2022.; sa zabrinutošću konstatira da je ukupna stopa iskorištenosti tih sredstava do kraja 2024. dosegnula tek 5 %, u usporedbi s 14 % u istom trenutku provedbe prethodnog VFO-a[footnoteRef:1]; ponavlja da to odražava trajno nisku stopu iskorištenosti sredstava i stoga poziva države članice da osiguraju brže iskorištavanje tih sredstava; naglašava da bi Komisija trebala utvrditi načine za pomoć državama članicama da ubrzaju upotrebu sredstava EU-a, posebno fondova s podijeljenim upravljanjem u okviru Uredbe o zajedničkim odredbama, kako bi se poboljšala apsorpcija, uz poštovanje dobrog financijskog upravljanja; u tom pogledu prima na znanje nedavno iznesene zakonodavne prijedloge u pogledu propisa o fondovima kohezijske politike za programsko razdoblje 2021. – 2027.[footnoteRef:2] koji bi mogli doprinijeti smanjenju rizika od opoziva tih sredstava; [1:  Sažeti prikaz revizija EU-a za 2024., Europski revizorski sud]  [2:  1b COM(2025)123 i COM(2025)164] 

5.	podsjeća da su rashodi u okviru podnaslova 2.a „Gospodarska, socijalna i teritorijalna kohezija” usmjereni na smanjenje razlika među državama članicama i regijama EU-a; naglašava da je kohezijska politika EU-a važna za potporu provedbe europskog stupa socijalnih prava, povezanog akcijskog plana i njegovih glavnih ciljeva; naglašava da kohezijska politika EU-a osigurava važan doprinos politikama EU-a u području zapošljavanja, socijalne politike, politike obrazovanja i stjecanja vještina, uključujući strukturne reforme u tim područjima;
6.	podsjeća na važnost fonda ESF+, čiji je cilj postizanje visoke stope zaposlenosti, pravedne socijalne zaštite, kvalificirane i otporne radne snage te uključivih društava kao ključnog elementa za iskorjenjivanje siromaštva; napominje da je, unatoč popuštanju, inflacija i dalje utjecala na proračun Unije za 2024., uz porast troškova i narušavanje stvarne vrijednosti odobrenih sredstava i djelotvornosti fonda ESF+; ističe da trenutačni proračun za fond ESF+ ni u kojem slučaju nije dovoljan za postizanje ciljeva akcijskog plana za provedbu europskog stupa socijalnih prava do 2030.; naglašava potrebu da se fondu ESF+ u ostvarenju njegovih ciljeva u nadolazećim godinama osigura kontinuirana financijska i politička potpora EU-a, nacionalnih i regionalnih institucija; naglašava važnost uključivanja organizacija civilnog društva i socijalnih partnera koji rade na terenu u provedbu aktivnosti koje se financiraju iz fonda ESF+; poziva Komisiju da interno zaposli osoblje u jaslicama i zajamči im dobre radne uvjete i stabilne ugovore;
7.	pozdravlja činjenicu da je u skladu sa svojim obvezama i nakon opetovanih poziva Parlamenta Komisija razvila pilot-metodologiju za praćenje i mjerenje rashoda povezanih s rodnom ravnopravnošću na programskoj razini u VFO-u za razdoblje 2021. – 2027. u cilju poboljšanja rodno osviještene politike u proračunskom postupku Komisije i poboljšanja načina na koji se oblikovanjem politika i dodjelom sredstava promiču ciljevi rodne ravnopravnosti;
8.	traži od Komisije da što prije provede sve preostale preporuke Revizorskog suda.
9.	podsjeća na važnost praćenja upotrebe sredstava EU-a kako bi se osigurala zaštita financijskih interesa EU-a; poziva Komisiju da u potpunosti iskoristi dostupne alate za suzbijanje jasnog rizika od teškog kršenja vrijednosti EU-a i vladavine prava; u tom kontekstu podsjeća na izjavu Komisije priloženu reviziji kohezijske politike sredinom provedbenog razdoblja o tom pitanju;
</RepeatBlock-Dec>

